P6_TA(2007)0153

Многостранно споразумение за създаване на общо европейско въздушно пространство (ЕСАА)

Резолюция на Европейския парламент от 25 април 2007 г. относно предложението за решение на Съвета за сключването на многостранно споразумение между Република Албания, Босна и Херцеговина, Република България, Република Хърватия, Европейската общност, Република Исландия, Бившата Югославска Република Македония, Кралство Норвегия, Сърбия и Черна гора, Румъния и Временната административна мисия на Организацията на Обединените Нации в Косово за създаване на общо европейско въздушно пространство (ЕСАА)

Европейският парламент,

- като взе предвид предложението на Комисията към Съвета COM(2006)0113 [1],

- като взе предвид своята резолюция от 17 януари 2006 г. за разработване на програмата за външна политика на Общността в авиационната област [2],

- като взе предвид член 103, параграф 2 от своя правилник,

А. като има предвид, че с оглед на присъединяването ѝ към ЕС, Румъния следва да бъде третирана различно от останалите държави и като има предвид, че България, въпреки присъединяването си, е обект на защитна клауза по отношение на интересите за сигурност и, следователно, трябва да бъде третирана като трета държава,

Б. като има предвид, че Съвета прие временно споразумение по предложение на Комисията и като има предвид, че това временно споразумение очаква да бъде ратифицирано от всички страни,

В. като има предвид, че Споразумението за Общо европейско въздушно пространство (ECAA) е важно като рамково споразумение, касаещо свързани с въздухоплаването въпроси със страните от Западните Балкани, Исландия и Норвегия, по-специално, и като има предвид, че то предоставя модел за бъдещи споразумения от този вид с други трети страни,

Околна среда

1. Отбелязва, че е важно ECAA да покрива настоящото и бъдещо законодателство на ЕС относно емисиите и други мерки, които ще намалят въздействието на въздухоплаването върху околната среда;

2. Приветства факта, че страните по споразумението приемат, че в бъдеще въздухоплаването може да бъде включено в схемата за търговия с емисии (ETS);

3. Подчертава важността на споразумението по отношение на създаване на условия за разширяване на Единното европейско небе извън границите на държавите-членки;

Безопасност и сигурност

4. Подчертава важността, следователно, на техническата помощ и преговорите за присъединяване, като средства за получаване на необходимото съгласие с партньорите, които не са членове нито на ЕС, нито на ЕИП, с оглед постигнето на тази цел;

5. Настоява, че цялото законодателство на ЕС относно безопасността и сигурността, както и Регламент (ЕО) №1107/2006 на Европейския парламент и на Съвета от 5 юли 2006 г. относно правата на хората с увреждания и на хората с ограничена подвижност при пътувания с въздушен транспорт [3] следва да бъдат включени в оперативното приложение към споразумението;

6. Отбелязва, че ръководенето на въздушното движение е включено в споразумението — факт от значение за прилагането на правилата на Единното европейско небе, като развиване на трансграничните сектори на въздушното пространство;

7. Приветства преимуществата на взаимното и последователно прилагане на оценката за безопасност по Директива 2004/36/ЕО на Европейския парламент и на Съвета от 21 април 2004 г. относно безопасността на въздухоплавателни средства на трети страни, които използват летища на Общността [4] от всички страни по споразумението;

8. Напомня, че постигането на целта за Единно европейско небе води и до гъвкавост на въздушното пространство, която се нуждае от институционализирано сътрудничество между военните и граждански органи, отговорни за контрола на въздушното движение;

Социални въпроси

9. Приветства ролята на Европейската агенция за авиационна безопасност в обучаването на специалисти, подготвянето нанаръчници и осигуряването на технически консултации на страни-партньори, както и в помощта в установяването на механизми за прилагане;

10. Подчертава факта, че следва да се зачитат съответното социално законодателство на ЕС при прилагане на споразумението;

11. Отбелязва, че споразумението предвижда прилагане на Регламент (ЕИО) № 3922/91 от 16 декември 1991 г. относно хармонизирането на технически изисквания и процедури в областта на гражданското въздухоплаване [5];

12. Отбелязва, че трябва да има бързо прилагане на ангажиментите в споразумението и че на Европейския парламент следва да бъде изпратен доклад относно развитието до 31 декември 2008 г.;

13. Призовава Комисията и Съвета да гарантират, че споразумението отразява тези ключови съображения и че ще бъдат установени спогодби за контрол във връзка с процеса на прилагане;

*

* *

14. Възлага на своя председател да предаде настоящата резолюция на Съвета и Комисията.

[1] Все още непубликувано в ОВ.

[2] 2 ОВ С 287 E, 24.11.2006 г., стр. 84.

[3] ОВ L 204, 26.7.2006 г., стр. 1.

[4] ОВ L 143, 30.4.2004 г., стр. 76. Директива, изменена с регламент (ЕО) № 2111/2005 (ОВ L 344, 27.12.2005 г., стр. 15).

[5] ОВ L 373, 31.12.1991 г., стр. 4, Регламент, последно изменен с Регламент (ЕО) № 1900/2006 на Европейския парламент и на съвета (ОВ L 377, 27.12.2006 г., стр. 1765).

--------------------------------------------------